Kommissionens beslutning

vaf 17. juli 2002

om bemyndigelse af Det Forenede Kongerige til at yde støtte til otte kulproduktionsenheder i 2001 og i perioden 1. januar til 23. juli 2002

(meddelt under nummer K(2002) 2609)

(Kun den engelske udgave er autentisk)

(EØS-relevant tekst)

(2003/29/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 9, stk. 4, og

ud fra følgende betragtninger:

I

(1) Ved brev af 28. maj 2002 meddelte Det Forenede Kongerige Kommissionen, hvilken økonomisk støtte det i henhold til artikel 9, stk. 1, i beslutning nr. 3632/93/EKSF agter at yde til kulindustrien i 2001 og i perioden 1. januar til 23. juli 2002.

(2) Ved brev af 5. juni 2002 meddelte Det Forenede Kongerige desuden Kommissionen, hvilken økonomisk støtte det i henhold til artikel 9, stk. 1, i beslutning nr. 3632/93/EKSF agter at yde til kulindustrien i 2001.

(3) På baggrund af disse oplysninger fra Det Forenede Kongerige skal Kommissionen træffe beslutning om en driftsstøtte på 5588000 GBP til dækning af driftstab i fem produktionsenheder for perioden 1. januar til 31. december 2001. Kommissionen skal også træffe beslutning om driftsstøtte på 326500 GBP til dækning af driftstab i tre produktionsenheder for perioden 1. januar til 23. juli 2002. Kommissionen skal træffe beslutning om en samlet driftsstøtte på 5914500 GBP.

(4) De finansielle foranstaltninger er omfattet af artikel 1 i beslutning nr. 3632/93/EKSF. Kommissionen skal derfor i henhold til den nævnte beslutnings artikel 9, stk. 4, træffe beslutning herom. Kommissionens godkendelse er betinget af, at foranstaltningerne er i overensstemmelse med de generelle mål og kriterier i artikel 2 og de specifikke kriterier i artikel 3 i beslutning nr. 3632/93/EKSF, og mere generelt set, at støtten er forenelig med det fælles markeds funktion. Efter nævnte beslutnings artikel 9, stk. 6, skal Kommissionen desuden vurdere, om de meddelte foranstaltninger er forenelige med den plan for modernisering, rationalisering og omstrukturering af den britiske kulindustri, som Kommissionen godkendte ved beslutning 2001/114/EKSF(2) og 2001/597/EKSF(3) (herefter benævnt "omstruktureringsplanen").

II

(5) Det beløb på 5914500 GBP, som Det Forenede Kongerige påtænker at yde til kulindustrien i medfør af artikel 3 i beslutning nr. 3632/93/EKSF, skal dække forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(6) Den støtte, som den britiske regering påtænker at yde for perioden 1. januar til 31. december 2001, er bestemt til følgende produktionsenheder:

a) 3819000 GBP til produktionsenheden "Tower Colliery", som tilhører Tower Colliery Ltd

b) 387000 GBP til produktionsenheden "Scotland", som tilhører Hall Construction Services Ltd

c) 521000 GBP til produktionsenheden "New Albion OCCS", som tilhører Hall Construction Services Ltd

d) 184000 GBP til produktionsenheden "Nantyglo OCCS", som tilhører F. Parnell Ltd

e) 677000 GBP til produktionsenheden "Elwyn Mining Complex", som tilhører Merthyr Mining Co. Ltd.

(7) Ved beslutning 2001/597/EKSF har Kommissionen i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til at yde en driftsstøtte til Tower Colliery på 3589000 GBP for perioden 17. april til 31. december 2000. Kommissionen fandt, at den støtte, som Det Forenede Kongerige påtænkte at yde, tog sigte på i overensstemmelse med artikel 3, stk. 2, i beslutning nr. 3632/93/EKSF at forbedre den pågældende produktionsenheds økonomiske levedygtighed ved at nedbringe produktionsomkostningerne. I overensstemmelse med omstruktureringsplanen forventedes støtten at bidrage til at gøre minen rentabel, således at minen efter 2002 ville kunne fortsætte driften uden yderligere offentlige tilskud.

(8) Oplysningerne fra Det Forenede Kongerige i brevet af 28. maj 2002 bekræfter undersøgelserne og konklusionerne i beslutning 2001/597/EKSF. Reduktionerne af produktionsomkostningerne gør det muligt for Tower Colliery at blive rentabel i 2002. Produktionsomkostningerne i 2002 forventes at beløbe sig til [...](4) GBP/GJ(5).

(9) Den foreslåede støtte forventes også at gøre det muligt for produktionsenhederne Scotland, New Albion OCCS, Nantyglo OCCS og Elwyn Mining Complex at forbedre deres rentabilitet ved at reducere deres produktionsomkostninger. Det forventes, at produktionsomkostningerne for disse miner falder til henholdsvis [...] GBP/GJ, [...] GBP/GJ, [...] GBP/GJ og [...] GBP/GJ i 2002, hvilket er under de 1,15 GBP/GJ, som regnes for at være kulindustriens loft for økonomisk levedygtighed i Det Forenede Kongerige.

(10) Det forventes også, at de ovennævnte produktionsenheder ifølge prognoserne for perioden frem til 2004 fortsat vil forbedre deres økonomiske levedygtighed. Produktionsomkostningerne skulle derfor forblive under 1,15 GBP/GJ.

(11) Den støtte, som den britiske regering påtænker at yde for perioden 1. januar til 23. juli 2002, er bestemt til følgende produktionsenheder:

a) 151000 GBP til produktionsenheden "Blaentillery No. 2", som tilhører Blaentillery Mining Ltd

b) 131000 GBP til produktionsenheden "Eckington Colliery", som tilhører Moorside Mining Co. Ltd

c) 44500 GBP til produktionsenheden "Nant-Hir No. 2", som tilhører M. & W. A. (Anthracite) Ltd.

(12) Ved beslutning 2001/597/EKSF og 2001/807/EKSF(6) har Kommissionen i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til at yde en driftsstøtte til Blaentillery No. 2 på henholdsvis 113000 og 217000 GBP for perioden 17. april til 31. december 2000 og hele 2001. Ved beslutning 2001/597/EKSF og 2001/807/EKSF har Kommissionen i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til at yde en driftsstøtte til Eckington Colliery på henholdsvis 88000 og 286000 GBP for perioden 17. april til 31. december 2000 og hele 2001. Desuden har Kommissionen ved beslutning 2002/786/EKSF(7) i medfør af artikel 3 i beslutning nr. 3632/93/EKSF allerede bemyndiget Det Forenede Kongerige til yde en driftsstøtte til Nant-hir No. 2 på 44000 GBP for 2001.

(13) Kommissionen fandt, at den støtte, som Det Forenede Kongerige påtænkte at yde, tog sigte på, i overensstemmelse med artikel 3, stk. 2, i beslutning nr. 3632/93/EKSF, at forbedre de pågældende produktionsenheders økonomiske levedygtighed ved at nedbringe produktionsomkostningerne. I overensstemmelse med omstruktureringsplanen forventedes støtten at bidrage til at gøre de tre produktionsenheder økonomisk levedygtige, således at de ville kunne fortsætte driften uden yderligere offentlige tilskud. På grund af forbigående driftsvanskeligheder forventedes det, at produktionsomkostningerne for Blaentillery No. 2 i 2002 ville ligge over kulindustriens loft for økonomisk levedygtighed på 1,15 GBP/GJ. Disse forbigående problemer skulle dog blive løst i løbet af 2002, således at produktionsomkostningerne falder til 1,15 GBP/GJ i slutningen af 2002. Kommissionen mener derfor ikke, at de gennemsnitlige produktionsomkostninger for Blaentillery No. 2 for hele 2002 vil true minens rentabilitet.

(14) Oplysningerne fra Det Forenede Kongerige i brevet af 28. maj 2002 bekræfter undersøgelserne og konklusionerne i beslutning 2001/597/EKSF, 2001/807/EKSF og 2002/2016/EKSF. Udviklingen i produktionsomkostningerne for Eckington Colliery og Nant-hir No. 2 gør det muligt for disse miner at blive rentable i 2002. Det Forenede Kongerige har også bekræftet, at produktionsomkostningerne for Blaentillery No. 2 skulle falde gradvist til ca. [...] GBP/GJ i slutningen af 2002.

(15) Desuden forventes de ovennævnte produktionsenheder ifølge prognoserne for perioden frem til 2004 fortsat at forbedre deres økonomiske levedygtighed. Produktionsomkostningerne skulle derfor forblive under 1,15 GBP/GJ.

III

(16) I overensstemmelse med artikel 3, stk. 2, i beslutning nr. 3632/93/EKSF skal den støtte, som Det Forenede Kongerige påtænker at yde de pågældende produktionsenheder, forbedre selskabernes økonomiske levedygtighed ved at reducere produktionsomkostningerne.

(17) I overensstemmelse med artikel 3, stk. 1, første led, i beslutning nr. 3632/93/EKSF overstiger den anmeldte støtte pr. ton for de pågældende produktionsenheder ikke forskellen mellem produktionsomkostningerne og de forventede indtægter i henholdsvis 2001 og i perioden 1. januar til 23. juli 2002.

(18) De moderniserings-, rationaliserings- og omstruktureringsforanstaltninger, der gennemføres i hver af produktionsenhederne, vil, især fordi den økonomiske støtte, der er nødvendig for at gennemføre foranstaltningerne, er af midlertidig karakter, muliggøre en gradvis nedsættelse af støtten i overensstemmelse med artikel 2, stk. 1, første led, i beslutning nr. 3632/93/EKSF.

(19) Efter anmodning fra Det Forenede Kongeriges myndigheder har en uafhængig ekspert udarbejdet tekniske rapporter med undersøgelser af, i hvor høj grad den modernisering, rationalisering og omstrukturering, der er planlagt for de forskellige produktionsenheder, kan opfylde målsætningen om økonomisk levedygtighed. Ved udarbejdelsen af denne rapport tog eksperten hensyn til de geologiske og tekniske driftsvilkår og til kvaliteten af de producerede kul. Af rapporternes konklusioner fremgår det, at de forskellige påtænkte foranstaltninger er konsekvente og realistiske, hvad angår opnåelsen af økonomisk levedygtighed.

(20) En revisor har attesteret, at de økonomiske oplysninger, som Det Forenede Kongerige har meddelt for hver produktionsenhed, giver et nøjagtigt billede af selskabernes regnskaber. Revisoren har også erklæret, at prognoserne er udarbejdet under anvendelse af de samme regnskabsprincipper, som var i brug før den periode, der er omfattet af støtten.

(21) Kommissionen noterer sig, at den støtte, der blev godkendt den 28. maj 2002, sammen med den af Kommissionen allerede bemyndigede støtte i forbindelse med omstruktureringsplanen for Det Forenede Kongeriges kulindustri ligger under det loft for driftsstøtte på 170000000 GBP, som er fastsat i omstruktureringsplanen.

(22) På baggrund af ovenstående og på grundlag af oplysningerne fra Det Forenede Kongerige er den støtte, som det påtænkes at yde til de i betragtning 6 og 11 nævnte otte produktionsenheder for 2001 og perioden 1. januar til 23. juli 2002, forenelig med beslutning nr. 3632/93/EKSF, særlig artikel 2 og 3.

IV

(23) Det Forenede Kongerige skal sikre, at støtten hverken medfører konkurrencefordrejning eller forskelsbehandling mellem Fællesskabets producenter, opkøbere og forbrugere af kul.

(24) I overensstemmelse med artikel 3, stk. 1, tredje led, i beslutning nr. 3632/93/EKSF og bestemmelserne i beslutning 2001/114/EKSF træffer Det Forenede Kongerige alle fornødne foranstaltninger til at sikre, at de støttebeløb, der ydes til de enkelte produktionsenheder, ikke indebærer, at EF-kul bliver billigere end kul af tilsvarende kvalitet fra tredjelande.

(25) Desuden skal støtten i overensstemmelse med artikel 2, stk. 2, i beslutning nr. 3632/93/EKSF opføres på Det Forenede Kongeriges offentlige budgetter på nationalt, regionalt eller lokalt plan eller være underkastet fuldstændig ækvivalente mekanismer.

(26) I henhold til medlemsstaternes forpligtelser i artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Det Forenede Kongerige skal senest den 30. september hvert år oplyse størrelsen af den faktisk udbetalte støtte i det foregående år og gøre rede for eventuelle reguleringer i forhold til de oprindeligt meddelte beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i artikel 3 er opfyldt.

(27) Det Forenede Kongerige skal begrunde eventuelle afvigelser fra moderniserings-, rationaliserings- og omstruktureringsplanen og fra de økonomiske og finansielle overslag, som blev anmeldt til Kommissionen den 28. maj 2002. Hvis det viser sig, at betingelserne i artikel 3, stk. 2, i beslutning nr. 3632/93/EKSF ikke kan opfyldes, er Det Forenede Kongerige ansvarligt for at foreslå Kommissionen korrigerende foranstaltninger, som må træffes -

VEDTAGET FØLGENDE BESLUTNING:

Artikel 1

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF i 2001 at yde en driftsstøtte på 5588000 GBP til følgende produktionsenheder: Tower Colliery, Scotland, New Albion OCCS, Nantyglo OCCS og Elwyn Mining Complex.

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF for perioden 1. januar til 23. juli 2002 at yde en driftsstøtte på 326500 GBP til følgende produktionsenheder: Blaentillery No. 2, Eckington Colliery og Nant-hir No. 2.

Artikel 2

Det Forenede Kongerige sikrer, at den godkendte støtte udelukkende anvendes til de formål, der er angivet i meddelelsen af 28. maj 2002, og at ethvert annulleret, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales.

Artikel 3

Ud over forpligtelserne i henhold til artikel 9, stk. 2 og 3, i beslutning nr. 3632/93/EKSF meddeler Det Forenede Kongerige senest den 30. september 2002 Kommissionen en opgørelse over de i 2001 faktisk udbetalte støttebeløb.

Ud over forpligtelserne i henhold til artikel 9, stk. 2 og 3, i beslutning nr. 3632/93/EKSF meddeler Det Forenede Kongerige senest den 30. september 2003 Kommissionen en opgørelse over de faktisk udbetalte støttebeløb for perioden 1. januar til 23. juli 2002.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 17. juli 2002.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) EFT L 210 af 3.8.2001, s. 32.

(4) Fortrolige oplysninger.

(5) 1 tske = 29,302 GJ.

(6) EFT L 305 af 22.11.2001, s. 27.

(7) EFT L 282 af 19.10.2002, s. 66.